പൊലീസിന് നല്കിയ മൊഴിയും വൈദ്യപരിശോധനയ്ക്ക് പോകുന്നതുമെല്ലാം മോന്സന് അറിഞ്ഞിരുന്നു 10 ലക്ഷം നല്കാമെന്നും കേസില് നിന്ന് പിന്മാറിയില്ലെങ്കില് തന്നെയും സഹോദരനെയും ഹണിട്രാപ് കേസില് കുടുക്കുമെന്നും ഭീഷണിപ്പെടുത്തി ഇതൊന്നും പോരാത്തതിന് വീട്ടില് ഗുണ്ടകളെ വിട്ടുവെന്നും പെണ്കുട്ടി കൊച്ചി: 28.09.2021 മോന്സന് മാവുങ്കല് നഗ്നചിത്രം കാണിച്ച് ഭീഷണിപ്പെടുത്തിയെന്ന പരാതിയില് കൂടുതല് വെളിപ്പെടുത്തലുമായി പരാതിക്കാരി. താന് പൊലീസിന് നല്കിയ മൊഴിയും വൈദ്യപരിശോധനയ്ക്ക് പോകുന്നതുമെല്ലാം മോന്സന് അറിഞ്ഞിരുന്നതായും തന്നെയും സഹോദരനെയും ഹണിട്രാപ് കേസില് കുടുക്കുമെന്ന് പറഞ്ഞ് ഭീഷണിപ്പെടുത്തിയിരുന്നതായും പെണ്കുട്ടി പറഞ്ഞു. പെണ്കുട്ടിയുടെ വെളിപ്പെടുത്തല് ഇങ്ങനെഫെബ്രുവരിയിലാണ് ഇതുസംബന്ധിച്ച് താന് ആദ്യം പൊലീസില് പരാതി നല്കുന്നത്. ചേര്ത്തല സ്വദേശി ശരത് സുന്ദരേശന്, മോന്സന് മാവുങ്കല് എന്നിവര്ക്കെതിരെയാണ് പരാതി. മോന്സന് ശരത്തിന്റെ കുടുംബസുഹൃത്താണെന്നാണ് തന്നോട് പറഞ്ഞിട്ടുള്ളത്. ശരത്തിന്റെ കുടുംബാംഗത്തെപ്പോലെയായിരുന്നു അയാള്. ആ വീട്ടിലെ എല്ലാ പരിപാടികള്ക്കും മോന്സന് വന്നിരുന്നു. ശരത്തിന് വില കൂടിയ സമ്മാനങ്ങള് മോന്സന് നല്കിയിട്ടുണ്ടെന്നും യുവതി വെളിപ്പെടുത്തി. എന്നാല് മോന്സനെതിരായ പരാതി പൊലീസുകാര് ആദ്യം സ്വീകരിച്ചില്ല. ചേര്ത്തല ശരത് ഹോം ഫര്ണിഷിങ് സ്ഥാപനത്തിന്റെ ഉടമയുടെ മകനാണ് ശരത് സുന്ദരേശന്. ഇയാള് വിവാഹവാഗ്ദാനം നല്കി തന്നെ വഞ്ചിക്കുകയായിരുന്നു. എന്നെ മാത്രമേ വിവാഹം കഴിക്കുകയുള്ളൂവെന്ന് പറഞ്ഞ് അയാള് എന്നെയും കുടുംബത്തെയും വിശ്വസിപ്പിച്ചു. എന്നാല് അയാള് പറ്റിക്കുകയായിരുന്നു. പിന്നീട് അന്വേഷിച്ചപ്പോഴാണ് താന് മാത്രമല്ല, പല പെണ്കുട്ടികളും ഇത്തരത്തില് ഇയാളുടെ ചതിയില്പെട്ടതായി അറിയുന്നത്. എല്ലാവരെയും ഇതുപോലെ വിശ്വസിപ്പിച്ച് ഇട്ടിട്ടുപോവുകയായിരുന്നു. പിന്നീട് അയാളുടെ കൈവശമുണ്ടായിരുന്ന എന്റെ സ്വകാര്യ ചിത്രങ്ങള് കാട്ടി ബ്ലാക് മെയില് ചെയ്തു. ഈ ചിത്രങ്ങള് മോന്സന് നല്കി. ഇതോടെ കേസ് പിന്വലിക്കണം എന്നാവശ്യപ്പെട്ട് മോന്സനും ഭീഷണിപ്പെടുത്തി. സഹോദരനെയും മാതാവിനെയുമാണ് മോന്സന് ഫോണിലൂടെ ബന്ധപ്പെട്ടത്. പൊലീസ് ഈ വിഷയത്തില് പരാതി സ്വീകരിച്ചെങ്കിലും നടപടിയുണ്ടായില്ല. മോന്സന് പിന്നീട് വീട്ടിലേക്ക് ഗുണ്ടകളെ വിട്ടു. ഇതിനെതിരെ പരാതി നല്കാന് പോയപ്പോള് ഗുണ്ടകള് നിങ്ങളെ ഒന്നും ചെയ്തിട്ടില്ലല്ലോ എന്നായിരുന്നു പൊലീസുകാരുടെ പ്രതികരണം. ഒന്നും ചെയ്തില്ലല്ലോ, നിങ്ങള്ക്ക് വേദനയുണ്ടായില്ലല്ലോ എന്നൊക്കെയായിരുന്നു പോലീസുകാരുടെ ചോദ്യം. പിന്നീട് ഉയര്ന്ന ഉദ്യോഗസ്ഥരെ കണ്ട് പരാതി നല്കുകയായിരുന്നു. എന്നാല് കേസില് അവര്ക്ക് ജാമ്യം കിട്ടി. കേസുമായി ബന്ധപ്പെട്ട് താന് പൊലീസിന് നല്കിയ മൊഴികളെല്ലാം മോന്സന് അറിഞ്ഞിരുന്നു. വൈദ്യപരിശോധനയ്ക്ക് പോകുന്നതടക്കമുള്ള വിവരങ്ങളും അയാള് കൃത്യമായി മനസിലാക്കി. കേസ് പിന്വലിക്കാനായി സഹോദരനെ വീണ്ടും വിളിച്ചു. സഹോദരന് ഒഴിഞ്ഞുമാറിയപ്പോള് സഹോദരന്റെ സുഹൃത്തിനെ വിളിച്ചുവരുത്തി കേസില്നിന്ന് പിന്മാറിയില്ലെങ്കില് തന്റെ സ്വകാര്യചിത്രങ്ങള് ഇന്റര്നെറ്റില് പ്രചരിപ്പിക്കുമെന്നും ഹണിട്രാപ് കേസില് പെടുത്തുമെന്നും പറഞ്ഞ് ഭീഷണിപ്പെടുത്തി. പത്ത് ലക്ഷം രൂപ നല്കാമെന്നും കേസ് പിന്വലിക്കണമെന്നും പറഞ്ഞുവെന്നും പരാതിക്കാരി പറയുന്നു.